  Майя Бывальцева Эграын нылпи ваён блок но мугорез кыдатонъя но тазалыкез юнматонъя огъет пуктозы. Сыӵе пумкылъян кутэмын 18-тӥ пӧсьтолэзе ёросэ Удмуртилэн тӧроезлэсь ужзэ огдырлы быдэсъясь Александр Бречалов вуылыку. «Мерлыко инфраструктураысь нырсетӥ интыын — нылпи ваён блок. Сое 2017–2018 аръёсы лэсьтыны кулэ. Солы коньдон нырысь ик шедьтыны тыршомы. Кыкетӥ интыын ФОК», — пусйиз улосвыл кивалтӥсь. Нылпи ваён блоклы 280 миллион манет пала кулэ, ФОК-лы — 260–280 миллион манет. Спортъя объектэз кун но ужбергатон ласянь валче вылысь пуктыны малпало. Тунсыкъяськись инвестор вань ни. Федерал яке элькун коньдэтысь 110 миллион манет висъязы ке, со бассейн но огъет пуктыны дась. Со сяна, каргуртлы кулэ луись мукет объектъёсты пуктыны луонлыкез эскеро — стадионэз выльдон, кык шоръёзо дышетсконниосты но искусствоосъя нылпи школаез пуктон. Тодэ вайытом, Эграын Александр Бречалов ёросын чагыр эстӥськон пыртон ужпумез но эскериз. Тегъёс: Эгра Удмуртия лэсьтськон АлександрБречалов  